AKCINĖS BENDROVĖS „REGITRA“

generalinis direktorius

ĮSAKYMAS

DĖL VALSTYBĖS ĮMONĖS „REGITRA“ GENERALINIO DIREKTORIAUS 2021 M. GRUODŽIO 10 D. ĮSAKYMO NR. 1V-506 „DĖL VALSTYBINIO REGISTRACIJOS NUMERIO DERINIO SUDARYMO, REZERVAVIMO IR PRISKYRIMO REGISTRUOJAMOMS TRANSPORTO PRIEMONĖMS TVARKOS APRAŠO PATVIRTINIMO“ PAKEITIMO

2024 m. liepos 5 d. Nr. 1V-132

Vilnius

1. Pakeičiu valstybės įmonės „Regitra“ generalinio direktoriaus 2021 m. gruodžio 10 d. įsakymą Nr. 1V-506 „Dėl Valstybinio registracijos numerio derinio sudarymo, rezervavimo ir priskyrimo registruojamoms transporto priemonėms tvarkos aprašo patvirtinimo“:

1.1. pakeičiu pavadinimą ir jį išdėstau taip:

„DĖL VALSTYBINIO REGISTRACIJOS NUMERIO DERINIŲ, VALSTYBINIO NUMERIO ŽENKLŲ PLOKŠTELIŲ, LENTELIŲ VALDYMO IR TRANSPORTO PRIEMONĖS REGISTRACIJOS DOKUMENTŲ SAUGOJIMO TVARKOS APRAŠO PATVIRTINIMO“

1.2. pakeičiu 1 punktą ir jį išdėstau taip:

„1. T v i r t i n u Valstybinio registracijos numerio derinių, valstybinio numerio ženklų plokštelių, lentelių valdymo ir transporto priemonės registracijos dokumentų saugojimo tvarkos aprašą (pridedama).“

2. P a v e d u:

2.1. Akcinės bendrovės „Regitra“ (toliau – AB „Regitra“) Paslaugų valdymo ir vystymo departamento Transporto priemonių registracijos paslaugų skyriaus vadovui su šiuo įsakymu supažindinti suinteresuotus pavaldžius darbuotojus, AB „Regitra“ Klientų aptarnavimo departamento klientų aptarnavimo centrų vadovus, Konsultacijų ir paslaugų centro vadovą, AB „Regitra“ Komunikacijos ir rinkodaros skyriaus vadovą bei AB „Regitra“ Veiklos atsparumo ir korupcijos prevencijos skyriaus korupcijos prevencijos (atitikties) pareigūną;

2.2. AB „Regitra“ Klientų aptarnavimo departamento klientų aptarnavimo centrų vadovams bei Konsultacijų ir paslaugų centro vadovui su šiuo įsakymu supažindinti suinteresuotus pavaldžius darbuotojus.

3. N u s t a t a u, kad šis įsakymas:

3.1. skelbiamas Teisės aktų registre ir AB „Regitra“ internetiniame puslapyje;

3.2. įsigalioja 2024 m. liepos 15 d.

Generalinis direktorius	Vaidas Dominauskas

PATVIRTINTA

Valstybės įmonės „Regitra“ generalinio direktoriaus 2021 m. gruodžio 10 d. įsakymu Nr. 1V-506

(Akcinės bendrovės „Regitra“ generalinio direktoriaus 2024 m. liepos 5 d. įsakymo Nr. 1V-132 redakcija)

VALSTYBINIO REGISTRACIJOS NUMERIO DERINIŲ, VALSTYBINIO NUMERIO ŽENKLŲ PLOKŠTELIŲ, LENTELIŲ VALDYMO IR TRANSPORTO PRIEMONĖS REGISTRACIJOS DOKUMENTŲ SAUGOJIMO TVARKOS APRAŠAS

I SKYRIUS

BENDROSIOS NUOSTATOS

1. Valstybinio registracijos numerio derinių, valstybinio numerio ženklų plokštelių, lentelių valdymo ir transporto priemonės registracijos dokumentų saugojimo tvarkos aprašas (toliau – Aprašas) nustato valstybinio registracijos numerio derinių sudarymo, rezervavimo, priskyrimo registruojamoms transporto priemonėms, valstybinio registracijos numerio ir laikinojo valstybinio numerio ženklų (toliau – numerio ženklai) plokštelių išdavimo ir pakeitimo, lentelių išdavimo, numerio ženklų plokštelių ir transporto priemonės registracijos dokumentų saugojimo ir grąžinimo pareiškėjams tvarką akcinėje bendrovėje „Regitra“ (toliau – AB „Regitra“).

2. Šis Aprašas nustato Lietuvos Respublikoje akredituotų ir reziduojančių užsienio valstybių diplomatinių atstovybių ir konsulinių įstaigų, tarptautinių organizacijų atstovybių, Europos Sąjungos, NATO, kitų tarptautinių organizacijų, institucijų ir įstaigų (toliau – atstovybės), jų personalo ir jų šeimos narių (toliau – personalo nariai), turinčių Užsienio reikalų ministerijos Valstybinio ir diplomatinio protokolo departamento išduotus galiojančius „A“, „B“ ir „E“ kategorijos akreditacijos pažymėjimus, vardu registruojamoms transporto priemonėms numerio ženklų išdavimo tvarką tiek, kiek to nereglamentuoja Lietuvos Respublikos užsienio reikalų ministro ir Lietuvos Respublikos vidaus reikalų ministro 2004 m. rugsėjo 29 d. įsakymas Nr. V-119/1V-317 „Dėl Lietuvos Respublikoje akredituotų ir reziduojančių užsienio valstybių diplomatinių atstovybių ir konsulinių įstaigų, tarptautinių organizacijų atstovybių, Europos Sąjungos, NATO, kitų tarptautinių organizacijų, institucijų ir įstaigų, jų personalo ir jų šeimos narių, turinčių Lietuvos Respublikos užsienio reikalų ministerijos Valstybinio ir diplomatinio protokolo departamento išduotus galiojančius „A“, „B“ ir „E“ kategorijos akreditacijos pažymėjimus, transporto priemonių registravimo tvarkos aprašo patvirtinimo“ (toliau – Lietuvos Respublikos užsienio reikalų ministro ir Lietuvos Respublikos vidaus reikalų ministro nustatyta tvarka).

3. Apraše vartojamos sąvokos:

3.1. Derinys – valstybinį registracijos numerį arba laikinąjį valstybinį numerį sudarančių skaitmenų ar skaitmenų ir raidžių junginys;

3.2. Komisija – AB „Regitra“ generalinio direktoriaus įsakymu sudaryta AB „Regitra“ darbuotojų grupė, kuriai Aprašo nustatyta tvarka pavesta spręsti su derinių sudarymu ir valdymu susijusius klausimus;

3.3. Laikinasis numeris – laikinuosiuose numerio ženkluose įrašytas derinys;

3.4. Laikinasis numerio ženklas – Laikinųjų valstybinio numerio ženklų, skirtų motorinėms transporto priemonėms, priekaboms, savivaldžių automobilių bandymams ženklinti, išdavimo ir jų naudojimo tvarkos apraše, patvirtintame Lietuvos Respublikos vidaus reikalų ministro 2014 m. birželio 30 d. įsakymu Nr. 1V-446 „Dėl Laikinųjų valstybinio numerio ženklų, skirtų motorinėms transporto priemonėms, priekaboms, savivaldžių automobilių bandymams ženklinti, išdavimo ir jų naudojimo tvarkos aprašo patvirtinimo“, nustatyta tvarka išduotas ir naudojamas numerio ženklas;

3.5. Lentelė – Motorinių transporto priemonių ir jų priekabų registravimo taisyklių, patvirtintų Lietuvos Respublikos vidaus reikalų ministro 2001 m. gegužės 25 d. įsakymu Nr. 260 „Dėl Motorinių transporto priemonių ir jų priekabų registravimo taisyklių patvirtinimo“ (toliau – Taisyklės), 1 ir 2 prieduose nustatytus techninius reikalavimus atitinkanti lentelė su registracijos numeriu;

3.6. Numatomų skirti derinių sąrašas – Apraše nustatyta tvarka komisijos sudaromi per artimiausius tris mėnesius numatomuose išduoti valstybinio registracijos numerio ženkluose (išskyrus diplomatinius, skirtus transporto priemonėms, kurias teisėtais pagrindais valdo atstovybės ir jų personalo nariai, kuriems yra išduoti „A“ ir „B“ kategorijos akreditacijos pažymėjimai, bei vardinius registracijos numerius) naudotinų derinių sąrašas;

3.7. Numerio ženklas (-ai) – plokštelė arba plokštelių rinkinys, kuriuose yra įrašytas derinys;

3.8. Paruošti išduoti numerio ženklai (lentelės) – į AB „Regitra“ padalinį pristatyti numerio ženklai (lentelės), kurių duomenys yra įrašyti AB „Regitra“ įsigytų numerio ženklų (lentelių) apskaitai skirtoje informacinėje sistemoje;

3.9. Registracijos numeris – transporto priemonės registracijos metu priskirtas derinys, kurio duomenys įrašyti Lietuvos Respublikos kelių transporto priemonių registre;

3.10. Saugojimo objektai – AB „Regitra“ saugomi numerio ženklai, lentelės ir (ar) transporto priemonės registracijos dokumentai;

3.11. Vardinis registracijos numeris – pareiškėjo pageidavimu sudaromas valstybinio registracijos numerio derinys.

4. Kitos Apraše vartojamos sąvokos atitinka Lietuvos Respublikos saugaus eismo automobilių keliais įstatyme ir Taisyklėse vartojamas sąvokas.

5. Prašymo pateikimas yra procedūra, apimanti pareiškėjo, kurio tapatybė ir teisė atstovauti kitą asmenį (kai prašymą teikia atstovas) yra tinkamai nustatyta, Apraše nustatytos formos prašymo pateikimą ir jo patvirtinimą.

Pareiškėjai prašymus Apraše nustatytais atvejais gali teikti AB „Regitra“ centralizuotai teikiamų elektroninių paslaugų portale adresu www.eregitra.lt (toliau – portalas) arba transporto priemonių registravimo paslaugas teikiančiame AB „Regitra“ klientų aptarnavimo centro padalinyje (toliau – AB „Regitra“ padalinys).

6. Apraše nustatytais atvejais pareiškėjų pateikti AB „Regitra“ prašymai (išskyrus Apraše nustatytus prašymų rezervuoti derinį iš numatomų skirti derinių sąrašo, prašymų rezervuoti vardinį registracijos numerį ir prašymų dėl numerio ženklų perdavimo kitam asmeniui atvejus) išnagrinėjami per 5 darbo dienas.

7. AB „Regitra“ teikiamų paslaugų kainos yra patvirtintos:

7.1. Lietuvos Respublikos vidaus reikalų ministro 2014 m. liepos 1 d. įsakymu Nr. 1V-450 „Dėl valstybės įmonės „Regitra“ teikiamų monopolinio pobūdžio paslaugų kainų“.

7.2. valstybės įmonės „Regitra“ generalinio direktoriaus 2019 m. balandžio 25 d. įsakymu Nr. V-75 „Dėl Valstybės įmonės „Regitra“ teikiamų paslaugų kainų sąrašo patvirtinimo“.

II SKYRIUS

DERINIŲ SUDARYMAS

8. Deriniai sudaromi šiais būdais:

8.1. komisijai priėmus sprendimą sudaryti (atnaujinti) numatomų skirti derinių sąrašą;

8.2. vardinio registracijos numerio derinio sudarymo atveju – pareiškėjo pageidavimu, įvykdžius Apraše nustatytas procedūras;

8.3. diplomatiniuose, skirtuose transporto priemonėms, kurias teisėtais pagrindais valdo atstovybės ir jų personalo nariai, kuriems yra išduoti „A“ ir „B“ kategorijos akreditacijos pažymėjimai, numerio ženkluose – Lietuvos Respublikos užsienio reikalų ministro ir Lietuvos Respublikos vidaus reikalų ministro nustatyta tvarka.

9. Kai deriniai sudaromi Aprašo 8.1 papunktyje nurodytu atveju, deriniuose naudojamos skaitmenų sekos sudaromos automatinėmis priemonėmis skaitmenų didėjimo tvarka, nuo 01 iki 99, nuo 001 iki 999, nuo 0001 iki 9999 ar nuo 00001 iki 99999.

10. Komisija užtikrina savalaikį numatomų skirti derinių sąrašo sudarymą (atnaujinimą). Numatomų skirti derinių sąrašą privaloma atnaujinti ne rečiau kaip kartą per ketvirtį ir (ar) jei komisijos prieš tai sudarytame derinių sąraše bent vienai iš transporto priemonių kategorijai numatomų skirti derinių lieka nepanaudota mažiau nei 30 procentų derinių. Atnaujindama numatomų skirti derinių sąrašą komisija atsižvelgia į numerio ženklų, kurie buvo išduoti nuo vėliausiai komisijos sudaryto (atnaujinto) numatomų skirti derinių sąrašo, kiekius.

Komisija, sudarydama (atnaujindama) numatomų skirti derinių sąrašą, turi užtikrinti, kad derinyje naudojamų raidžių sekos būtų sudaromos abėcėlės tvarka iš lietuvių kalbos abėcėlėje esančių lotynų abėcėlės raidžių (kai derinį sudaro daugiau nei viena raidė, deriniuose abėcėlės tvarka pirmiausia keičiama paskutinė derinio raidė, po to priešpaskutinė derinio raidė ir t.t.) ir vykdomi Aprašo 11.2 papunktyje nustatyti reikalavimai.

Komisija, atnaujindama numatomų skirti derinių sąrašą, jį gali papildyti deriniuose naudojamomis raidžių sekomis, kurios anksčiau nebuvo naudotos. Tokios raidžių sekos negali sudaryti daugiau kaip dešimtadalio derinių sąraše nurodytų visų raidžių sekų.

11. Pareiškėjo pateiktą AB „Regitra“ prašymą rezervuoti vardinį registracijos numerį nagrinėja ir vardinio registracijos numerio priimtinumą vertina komisija. Vardinį registracijos numerį gali sudaryti skaitmenys ir lotynų abėcėlės raidės. Vardinio registracijos numerio priimtinumas vertinamas vadovaujantis šiais kriterijais:

11.1. lietuvių kalbos abėcėlėje esančių lotynų abėcėlės raidžių ir skaitmenų junginio eiliškumas negali būti sudarytas iš:

11.1.1. trijų raidžių ir trijų skaitmenų (išskyrus 000);

11.1.2. dviejų raidžių (kai pirmoji raidė „E“) ir keturių skaitmenų (išskyrus 0000);

11.1.3. dviejų raidžių ir trijų skaitmenų (išskyrus 000);

11.1.4. dviejų skaitmenų (išskyrus 00) ir trijų raidžių;

11.1.5. trijų skaitmenų (išskyrus 000) ir dviejų raidžių;

11.1.6. vienos raidės „H“, „P“ ar „T“ ir penkių skaitmenų (išskyrus 00000);

11.1.7. vienos raidės „H“ ar „P“ ir keturių skaitmenų (išskyrus 0000);

11.1.8. penkių skaitmenų, kurių pirmieji du skaitmenys nuo 01 iki 99, o trečiasis skaitmuo nuo 1 iki 4;

11.1.9. šešių skaitmenų, kurių pirmieji du skaitmenys nuo 01 iki 99, o trečiasis skaitmuo nuo 1 iki 4;

11.1.10. keturių skaitmenų (išskyrus 0000) ir dviejų raidžių;

11.1.11. keturių skaitmenų (išskyrus 0000) ir vienos raidės;

11.1.12. dviejų raidžių ir dviejų skaitmenų (išskyrus 00);

11.2. raidžių ir (ar) skaičių derinys ar jo dalis negali sutapti su:

11.2.1. vulgarizmais, žargonais, keiksmažodžiais;

11.2.2. nacistinės Vokietijos, SSRS valstybių, nacistinių ar komunistinių organizacijų pavadinimais, nacistinių ar komunistinių vadovų pavardėmis, totalitarinių ar autoritarinių režimų simboliais, kuriuos šie režimai naudojo ar naudoja jų įvykdytai ar vykdomai karinei agresijai, vykdomiems ar įvykdytiems nusikaltimams žmoniškumui ir karo nusikaltimams propaguoti, taip pat šių režimų naudojamai technikai skirtais ženklinti deriniais, jų santrumpomis lietuvių ir užsienio kalbomis;

11.2.3. žodžiais, kurie gali būti suvokiami kaip niekinimas, neapykantos skatinimas ar kurstymas diskriminuoti žmonių grupes ar joms priklausančius asmenis, taip pat su neigiamas asociacijas keliančiais žodžiais;

11.2.4. deriniais, kurie gali kelti sumaištį, išgąstį eisme, klaidinti eismo dalyvius;

11.2.5. eismo saugumą užtikrinančių institucijų pavadinimais ar jų santrumpomis;

11.3. kiekvienu atveju komisija turi teisę nustatyti, kad vardinis registracijos numeris yra nepriimtinas kitais nei Aprašo 11.1 ar 11.2 papunkčiuose nurodytais atvejais, pateikdama aiškius savo argumentus.

12. Vertinant, ar pareiškėjo pageidaujamas vardinis registracijos numeris atitinka Aprašo 11.2 papunkčio nuostatas, rekomenduojama atsižvelgti į raidžių ir skaitmenų, skaitmenų ir raidžių derinių reikšmes, santrumpų atitikmenis (pavyzdžiui: skaitmuo „1“ gali būti skaitomas kaip raidė „I“, skaitmuo „2“ gali būti skaitomas kaip skiemuo „DU“, „TU“ (anglų k.), skaitmuo „4“ gali būti skaitomas kaip raidė „A“ arba kaip žodžiai, garsai: „FOUR“, „FOR“, „FO“ (anglų k.); skaitmuo „5“ gali būti skaitomas kaip raidė „S“; skaitmuo „6“ gali būti skaitomas kaip raidė „G“; skaitmuo „7“ gali būti skaitomas kaip raidė „T“, skaitmuo „8“ gali būti skaitomas kaip raidė „B“ arba kaip skiemuo „EIT“ (anglų k.), skaitmuo „0“ gali būti skaitomas kaip raidė „O“ ir kita). Taip pat pageidaujamas vardinis registracijos numerio derinys vertinamas lietuvių ir (ar) užsienio kalba skaitomų derinių prasme, juos skaitant tiek iš dešinės pusės į kairę, tiek ir iš kairės pusės į dešinę.

13. Komisijos anksčiau patvirtinti vardinio registracijos numerio deriniai peržiūrimi ir įvertinami pakartotinai, pasikeitus Aprašo nuostatoms, komisijos iniciatyva ar gavus pagrįstą pareiškėjo kreipimąsi raštu. Komisijai nustačius, kad anksčiau išduotas vardinis numerio derinys neatitinka Aprašo reikalavimų, AB „Regitra“ generalinio direktoriaus įsakymo pagrindu vardinį registracijos numerio derinį rezervavusiam asmeniui arba transporto priemonės valdytojui, kurio vardu yra įregistruota transporto priemonė su jai skirtu vardinio registracijos numerio deriniu, AB „Regitra“ pasiūlo pasirinkti kitą vardinio registracijos numerio derinį ir suderinti numerio ženklų apsikeitimo sąlygas.

Tokiais atvejais pasiūlymas išsiunčiamas ne vėliau kaip per 10 darbo dienų nuo AB „Regitra“ generalinio direktoriaus įsakymo dienos AB „Regitra“ turimais vardinį registracijos numerio derinį rezervavusio asmens arba transporto priemonės valdytojo, kurio vardu yra įregistruota transporto priemonė su jai skirtu vardinio registracijos numerio deriniu, kontaktiniais duomenimis.

III SKYRIUS

DERINIO REZERVAVIMAS IR NUMERIO ŽENKLŲ PARUOŠIMAS IŠDUOTI

14. Susipažinti su numatomų skirti derinių sąrašu asmenys gali AB „Regitra“ interneto svetainėje www.regitra.lt arba AB „Regitra“ padaliniuose, o su paruoštų išduoti numerio ženklų sąrašu – portale arba AB „Regitra“ padaliniuose.

Atnaujintas numatomų skirti derinių sąrašas paskelbiamas AB „Regitra“ interneto svetainėje www.regitra.lt likus ne mažiau kaip 5 darbo dienoms iki tos dienos, kai AB „Regitra“ pareiškėjams sudaro galimybes rezervuoti derinį iš atnaujinto numatomų skirti derinių sąrašo.

15. Pareiškėjas, norėdamas rezervuoti derinį iš numatomų skirti derinių sąrašo, paruoštų išduoti numerio ženklų sąrašo, Aprašo 1 priede nurodytų I – V grupei priskirtinų derinių sąrašų ar vardinį registracijos numerį, portale arba AB „Regitra“ padalinyje turi pateikti Aprašo 2 priede nustatytos formos prašymą.

16. Pareiškėjo prašymas rezervuoti derinį iš numatomų skirti derinių sąrašo išnagrinėjamas ne ilgiau kaip per 1 valandą nuo prašymo pateikimo AB „Regitra“ momento.

Derinys laikomas rezervuotu nuo pareiškėjo prašymo pateikimo AB „Regitra“ momento. AB „Regitra“ per 1 valandą nuo derinio rezervavimo negavus informacijos apie AB „Regitra“ generalinio direktoriaus įsakymu nustatyto dydžio įmokos už rezervuotą derinį apmokėjimo patvirtinimą, pareiškėjo prašymas netenkinamas ir derinio rezervacija panaikinama.

17. Vardinis registracijos numeris laikomas rezervuotu nuo pareiškėjo prašymo pateikimo AB „Regitra“ momento.

Tuo atveju, kai pateikiami kelių pareiškėjų prašymai rezervuoti vardinį registracijos numerį su vienodu deriniu, pirmumą turi pareiškėjas, kurio prašymas yra pateiktas anksčiau.

18. Pareiškėjas, pateikdamas prašymą rezervuoti vardinį registracijos numerį, privalo patvirtinti, kad prašomas rezervuoti vardinis registracijos numeris bus naudojamas nepažeidžiant kitų asmenų teisių ir teisėtų interesų (įskaitant Lietuvos Respublikos civilinio kodekso 2.41 straipsnyje įtvirtintą teisę į juridinio asmens pavadinimą ir Lietuvos Respublikos prekių ženklų įstatymo 14 straipsnyje įtvirtintas prekių ženklo savininko teises) ir prisiimti visą atsakomybę už visas iš to kylančias pasekmes.

19. Komisija per 3 darbo dienas nuo pareiškėjo prašymo rezervuoti vardinį registracijos numerį pateikimo AB „Regitra“ dienos priima sprendimą dėl rezervuoto vardinio registracijos numerio priimtinumo.

20. Pareiškėjas apie jo rezervuoto vardinio registracijos numerio priimtinumą, nepriklausomai nuo prašymo pateikimo būdo, informuojamas portale arba pareiškėjo prašyme nurodytu elektroninio pašto adresu.

21. Komisijai patvirtinus vardinio registracijos numerio priimtinumą ir AB „Regitra“ per 5 kalendorines dienas nuo informacijos apie vardinio registracijos numerio priimtinumo patvirtinimą pateikimo portale negavus informacijos apie AB „Regitra“ generalinio direktoriaus įsakymu nustatyto dydžio įmokos už rezervuotą vardinį registracijos numerį, pareiškėjo prašymas netenkinamas ir vardinio registracijos numerio rezervacija panaikinama.

22. Numerio ženklai paruošiami išduoti pareiškėjo prašyme nurodytame AB „Regitra“ padalinyje per 15 darbo dienų nuo Aprašo 16 ar Aprašo 21 punkte nurodytos įmokos duomenų gavimo portale dienos.

23. Pareiškėjas informuojamas apie paruoštus išduoti numerio ženklus portale arba pareiškėjo prašyme nurodytu elektroninio pašto adresu ne vėliau kaip per 5 darbo dienas nuo jų paruošimo išduoti dienos, Aprašo 3 priede nustatytos formos pranešimu.

24. Pareiškėjas, norėdamas, kad viename AB „Regitra“ padalinyje saugomi numerio ženklai būtų persiųsti į kitą AB „Regitra“ padalinį, bet kuriame AB „Regitra“ padalinyje turi pateikti Aprašo 4 priede nustatytos formos prašymą.

Jei saugomų numerio ženklų persiuntimo į kitą AB „Regitra“ padalinį paslaugą norima užsakyti likus mažiau nei 14 kalendorinių dienų iki numerio ženklų saugojimo termino pabaigos, pareiškėjas privalo užsakyti naują numerio ženklų saugojimo paslaugą, pateikdamas Aprašo 5 priede nustatytos formos prašymą.

25. Numerio ženklai į kitą AB „Regitra“ padalinį persiunčiami ne vėliau kaip per 5 darbo dienas nuo Aprašo 24 punkte nurodyto prašymo pateikimo dienos.

26. Pareiškėjas informuojamas apie kitame AB „Regitra“ padalinyje paruoštus išduoti numerio ženklus pareiškėjo prašyme nurodytu elektroninio pašto adresu ne vėliau kaip per 5 darbo dienas nuo jų paruošimo išduoti dienos, išsiunčiant Aprašo 6 priede nustatytos formos pranešimą.

27. Rezervuoti deriniai ir (ar) vardiniai registracijos numeriai į kitus derinius ir (ar) vardinius registracijos numerius (išskyrus Aprašo 13 punkte nurodytą atvejį) nėra keičiami ir už jų rezervavimą sumokėtos įmokos negrąžinamos.

IV SKYRIUS

REGISTRACIJOS NUMERIO SKYRIMAS REGISTRUOJAMAI TRANSPORTO PRIEMONEI

28. Registruojamai transporto priemonei gali būti skiriamas registracijos numeris, kurio derinys yra sudarytas vienu iš Aprašo 8 punkte nustatytu būdu.

29. Pareiškėjo prašymu registruojamai transporto priemonei gali būti skiriami šie registracijos numeriai (išskyrus registracijos numerius, kurie yra įrašyti iš Lietuvos Respublikos išvežamoms transporto priemonėms ženklinti skirtuose numerio ženkluose):

29.1. automatinėmis priemonėmis iš eilės skiriamas registracijos numeris, įrašytas paruoštuose išduoti numerio ženkluose;

29.2. pareiškėjo pasirinktas registracijos numeris, įrašytas paruoštuose išduoti numerio ženkluose;

29.3. registracijos numeris, įrašytas pareiškėjo prašymu transporto priemonę registruojančiame AB „Regitra“ padalinyje saugomuose numerio ženkluose;

29.4. registracijos numeris, įrašytas pareiškėjo turimuose numerio ženkluose, kurie išregistruojant transporto priemonę nebuvo grąžinti AB „Regitra“;

29.5. registracijos numeris, įrašytas kitai, pareiškėjui nuosavybės teise priklausančiai, transporto priemonei ženklinti išduotuose numerio ženkluose;

29.6. registracijos numeris, įrašytas kitai, pareiškėjo vardu registruotai, transporto priemonei ženklinti išduotuose numerio ženkluose;

29.7. registracijos numeris, įrašytas Aprašo 32 punkte nustatyta tvarka pareiškėjui kito asmens perduotuose numerio ženkluose.

30. Pareiškėjo prašymu registruojamai transporto priemonei gali būti skiriami šie, iš Lietuvos Respublikos išvežamoms transporto priemonėms ženklinti skirtuose numerio ženkluose įrašyti registracijos numeriai:

30.1. automatinėmis priemonėmis iš eilės skiriamas registracijos numeris, įrašytas paruoštuose išduoti numerio ženkluose;

30.2. pareiškėjo pasirinktas registracijos numeris, įrašytas paruoštuose išduoti numerio ženkluose.

31. Aprašo 29.4-29.7 papunkčiuose ir Aprašo 30 punkte nurodytais atvejais registracijos numerio skyrimo paslauga suteikiama AB „Regitra“ padalinyje.

32. Numerio ženklų perdavimo kitam asmeniui atveju numerio ženklus perduodantis ir juos priimantis asmenys į AB „Regitra“ padalinį privalo kreiptis kartu.

Pareiškėjas, pageidaudamas perduoti jam priklausančius numerio ženklus kitam asmeniui, AB „Regitra“ padalinyje pateikia Aprašo 7 priede nustatytos formos prašymą. Šiuo atveju gali būti perduodami paties pareiškėjo arba AB „Regitra“ padalinyje, kuriame teikiamas prašymas, saugomi numerio ženklai. Prašymas išnagrinėjamas per vieną darbo dieną. Asmuo, kuriam yra perduodami numerio ženklai, privalo užsakyti perduodamų numerio ženklų saugojimo paslaugą, pateikdamas Aprašo 5 priede nustatytos formos prašymą, išskyrus atvejus, kai perduoti numerio ženklai iš karto skiriami registruojamai transporto priemonei.

V SKYRIUS

IŠDUODAMŲ LAIKINŲJŲ NUMERIO ŽENKLŲ PASIRINKIMAS

33. Pareiškėjai prašymus dėl laikinųjų numerio ženklų išdavimo gali teikti AB „Regitra“ padaliniuose.

34. Pareiškėjo prašymu gali būti išduodami laikinieji numerio ženklai su:

34.1. automatinėmis priemonėmis iš eilės atrinktais laikinaisiais numeriais, įrašytais paruoštuose išduoti numerio ženkluose;

34.2. pareiškėjo pasirinktais laikinaisiais numeriais, įrašytais paruoštuose išduoti numerio ženkluose.

VI SKYRIUS

NUMERIO ŽENKLŲ PLOKŠTELIŲ PAKEITIMAS, LENTELIŲ IŠDAVIMAS

35. Naujos numerio ženklų (išskyrus laikinųjų numerio ženklų ir iš Lietuvos Respublikos išvežamoms transporto priemonėms ženklinti skirtų numerio ženklų) plokštelės pareiškėjo prašymu gali būti išduodamos šiais atvejais:

35.1. praradus numerio ženklo plokštelę (šiuo atveju Taisyklių 22 punkte nustatytu atveju išduodamas numerio ženklo plokštelės dublikatas);

35.2. vietoje susidėvėjusių ar sugadintų numerio ženklų plokštelių;

35.3. vietoje AB „Regitra“ sunaikintų numerio ženklų plokštelių, išskyrus atvejus, kai numerio ženkluose buvo įrašyti vardinio registracijos numerio deriniai, sudaryti pagal anksčiau galiojusias Aprašo nuostatas, kurios vėliau buvo panaikintos ar pakeistos;

35.4. vietoje plokštelių, kurios buvo pagamintos pagal anksčiau galiojusius Taisyklėse nustatytus techninius reikalavimus;

35.5. keičiant numerio ženklų plokštelių formatą.

36. Aprašo 35.3 papunktyje nurodytu atveju naujos numerio ženklų plokštelės gali būti išduodamos tais atvejais, kai pareiškėjo prašymas teikiamas vėliausiai šiais numerio ženklais paženklintos registruotos transporto priemonės valdytojo arba asmens, kurio prašymu numerio ženklai buvo saugomi AB „Regitra“, vardu.

37. Naujos laikinųjų numerio ženklų plokštelės pareiškėjo prašymu gali būti išduodamos šiais atvejais:

37.1. vietoj susidėvėjusių ar sugadintų laikinųjų numerio ženklų plokštelių;

37.2. keičiant laikinųjų numerio ženklų plokštelių formatą.

38. Naujos iš Lietuvos Respublikos išvežamoms transporto priemonėms ženklinti skirtų numerio ženklų plokštelės neišduodamos.

39. Pareiškėjas, norėdamas užsakyti naują (-as) numerio ženklų plokštelę (-es), AB „Regitra“ padalinyje pateikia Aprašo 8 priede nustatytos formos prašymą.

40. Pareiškėjo prašymu išduodamos naujos numerio ženklų plokštelės gaminamos pagal jų gamybos metu galiojančius Taisyklėse nustatytus techninius reikalavimus.

Tais atvejais, kai pareiškėjas kreipiasi dėl vienos numerio ženklų plokštelės išdavimo, o numerio ženklų rinkinį sudaro dvi, pagal anksčiau galiojusius ir vėliau pakeistus techninius reikalavimus pagamintos plokštelės, pagaminamos ir išduodamos abi rinkinį sudarančios plokštelės. Tokiais atvejais pareiškėjas privalo AB „Regitra“ grąžinti abi rinkinį sudarančias plokšteles vietoj kurių buvo pagamintos naujos (numerio ženklo plokštelės dublikato išdavimo atveju pareiškėjas privalo grąžinti pas jį išlikusią vieną iš dviejų numerio ženklo plokštelių).

41. Pareiškėjo prašymu pagamintos naujos numerio ženklų plokštelės paruošiamos išduoti pareiškėjo prašyme nurodytame AB „Regitra“ padalinyje per 15 darbo dienų nuo pareiškėjo prašymo pateikimo AB „Regitra“ dienos.

42. Pareiškėjas informuojamas apie paruoštas išduoti naujas numerio ženklų plokšteles pareiškėjo prašyme nurodytu elektroninio pašto adresu ne vėliau kaip per 5 darbo dienas nuo jų paruošimo išduoti dienos.

43. Pareiškėjas, atsiimdamas paruoštas išduoti naujas numerio ženklų plokšteles turi pasirašyti Aprašo 9 priede nustatytos formos numerio ženklų įteikimo aktą.

44. Aprašo 35.2, 35.4, 35.5 papunkčiuose, 37 ir 40 punktuose nurodytais atvejais pareiškėjas privalo AB „Regitra“ grąžinti numerio ženklų plokšteles vietoj kurių buvo pagamintos naujos plokštelės. Numerio ženklų plokštelės gali būti grąžinamos pareiškėjui teikiant prašymą dėl naujų numerio ženklų plokštelių išdavimo arba pareiškėjui atsiimant naujas numerio ženklų plokšteles. Pareiškėjui negrąžinus AB „Regitra“ numerio ženklų plokštelių, pagamintos naujos numerio ženklų plokštelės pareiškėjui neišduodamos ir perduodamos sunaikinti.

45. Pareiškėjas, norėdamas užsakyti lentelę, portale arba AB „Regitra“ padalinyje pateikia Aprašo 10 priede nustatytos formos prašymą.

46. Lentelė paruošiama išduoti pareiškėjo prašyme nurodytame AB „Regitra“ padalinyje (kai pareiškėjo prašymas buvo pateiktas AB „Regitra“ padalinyje) arba paruošiama išduoti AB „Regitra“ padalinyje ir išsiunčiama pareiškėjo pasirinktu būdu ir adresu (kai pareiškėjo prašymas buvo pateiktas portale) ne vėliau kaip per 15 darbo dienų nuo pareiškėjo prašymo pateikimo AB „Regitra“ dienos.

47. Tais atvejais, kai pareiškėjo prašymas buvo pateiktas AB „Regitra“ padalinyje pareiškėjas informuojamas apie paruoštą išduoti lentelę pareiškėjo prašyme nurodytu elektroninio pašto adresu ne vėliau kaip per 5 darbo dienas nuo lentelės paruošimo išduoti dienos.

48. Pareiškėjas, atsiimdamas paruoštą išduoti lentelę AB „Regitra“ padalinyje, turi pasirašyti Aprašo 11 priede nustatytos formos lentelės su registracijos numeriu įteikimo aktą.

VII SKYRIUS

SAUGOJIMO OBJEKTŲ TVARKYMAS

49. AB „Regitra“ tvarkomi šie saugojimo objektai:

49.1. Taisyklėse nustatytu transporto priemonės laikino įregistravimo atveju pareiškėjo pageidavimu AB „Regitra“ perduoti saugoti numerio ženklai ir (ar) transporto priemonės registracijos dokumentai; šiuo atveju numerio ženklai ir (ar) transporto priemonės registracijos dokumentai saugomi iki jų išdavimo pareiškėjams dienos, bet ne ilgiau kaip transporto priemonės laikino įregistravimo laikotarpį;

49.2. surasti, kompetentingų Lietuvos Respublikos ir (arba) užsienio institucijų paimti bei AB „Regitra“ grąžinti numerio ženklai ir (ar) transporto priemonės registracijos dokumentai, vietoje kurių neišduoti nauji numerio ženklai ar transporto priemonės registracijos dokumentai; šiuo atveju numerio ženklai ir (ar) transporto priemonės registracijos dokumentai saugomi iki jų perdavimo asmenims (jų atstovams), kuriems jie buvo išduoti (jei pastarieji kreipiasi į AB „Regitra“), dienos, bet ne ilgiau kaip vieną mėnesį;

49.3. po transporto priemonių registravimo procedūrų atlikimo paruošti išduoti, bet pareiškėjų neatsiimti numerio ženklai ir (ar) transporto priemonės registracijos dokumentai; šiais atvejais numerio ženklai ir (ar) transporto priemonės registracijos dokumentai saugomi iki jų išdavimo pareiškėjams dienos, bet ne ilgiau kaip šešis mėnesius;

49.4. pareiškėjo pageidavimu AB „Regitra“ perduoti saugoti numerio ženklai, kurie buvo išduoti įregistruotoms ir vėliau išregistruotoms transporto priemonėms ženklinti, paruošti išduoti numerio ženklai su pareiškėjo pageidavimu rezervuotu deriniu, Aprašo 24 ir 32 punktuose nurodytais atvejais saugomi numerio ženklai, paruoštos išduoti naujos numerio ženklų plokštelės, lentelės; šiais atvejais numerio ženklai, naujos numerio ženklų plokštelės arba lentelės saugomi iki jų išdavimo pareiškėjams dienos, bet ne ilgiau kaip vienus metus.

50. Saugojimo objektai saugomi:

50.1. pareiškėjo nurodytame ar pareiškėją aptarnavusiame AB „Regitra“ padalinyje (Aprašo 49.1, 49.3 ir 49.4 papunkčiuose nurodytais atvejais);

50.2. tame AB „Regitra“ padalinyje, į kurį jie buvo atsiųsti ar pristatyti (Aprašo 49.2 papunktyje nurodytu atveju); į AB „Regitra“ administraciją atsiųsti ar pristatyti saugojimo objektai perduodami saugoti AB „Regitra“ Klientų aptarnavimo departamento Rytų Lietuvos klientų aptarnavimo centro Vilniaus padaliniui.

51. Pareiškėjo pageidavimu ar Aprašo 24 ir 32 punktuose nurodytais atvejais perduodami AB „Regitra“ saugoti saugojimo objektai priimami saugoti pareiškėjui pateikus Aprašo 5 priede nustatytos formos prašymą.

52. Aprašo 49.2 papunktyje nurodytu atveju per 5 darbo dienas nuo saugojimo objektų grąžinimo AB „Regitra“ dienos transporto priemonės valdytojas informuojamas apie AB „Regitra“ saugomus objektus ir jų atsiėmimo sąlygas. Transporto priemonės valdytojas informuojamas naudojantis AB „Regitra“ turimais transporto priemonės valdytojo kontaktiniais duomenimis.

53. AB „Regitra“ saugomi objektai pareiškėjams (transporto priemonės valdytojams) grąžinami (išduodami), kai jie kreipiasi į objektą saugantį AB „Regitra“ padalinį.

Aprašo 49.1 papunktyje nurodytu objekto saugojimo atveju saugojimo objektas pareiškėjui gali būti grąžinamas tik išregistruojant su jais susijusią transporto priemonę, o tais atvejais, kai AB „Regitra“ padalinyje saugomi paruošti išduoti numerio ženklai su pareiškėjo pageidavimu rezervuotu deriniu, numerio ženklai pareiškėjams gali būti išduodami tik skiriant numerio ženkluose įrašytą derinį įregistruojamai transporto priemonei.

54. Aprašo 49.1, 49.3 ir 49.4 papunkčiuose nurodytais atvejais likus 14 dienų iki objekto saugojimo termino pabaigos pareiškėjas apie tai informuojamas jo prašyme saugoti objektus, registruoti transporto priemonę, pagaminti naujas numerio ženklų plokšteles ar išduoti lentelę nurodytu elektroninio pašto adresu.

55. Aprašo 49.1 ir 49.4 papunkčiuose nurodytais atvejais baigiantis objekto saugojimo terminui pareiškėjas gali kreiptis į AB „Regitra“ dėl naujos objekto saugojimo paslaugos. Teikiant naują objekto saugojimo paslaugą laikomasi Aprašo 49.1 ir 49.4 papunkčiuose nurodytų objekto saugojimo terminų.

56. Pasibaigus Aprašo 49 punkte nurodytam objektų saugojimo terminui ir pareiškėjui (transporto priemonės valdytojui) nesikreipus dėl jų grąžinimo, saugojimo objektai sunaikinami (perduodami sunaikinti).

VIII SKYRIUS

BAIGIAMOSIOS NUOSTATOS

57. Pareiškėjų išnagrinėti prašymai saugomi AB „Regitra“ padalinių archyvuose pagal jų pateikimo vietą ir (ar) AB „Regitra“ elektroniniame archyve teisės aktų nustatytą laikotarpį.

58. Už Aprašo vykdymo kontrolę atsakingas AB „Regitra“ Paslaugų valdymo ir vystymo departamento Transporto priemonių registracijos paslaugų skyrius.

_________________